
Text rozhodnutia
Súd: Krajský súd Bratislava Spisová značka: 10Sd/83/2016 Identifikačné číslo súdneho spisu: 1016201047 Dátum vydania rozhodnutia: 15. 08. 2017 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2017:1016201047.2 ROZSUDOK V MENE SLOVENSKEJ REPUBLIKY Krajský súd v Bratislave sudkyňou JUDr. Beátou Jurgošovou v právnej veci navrhovateľa Š. N., bytom R. XX/X, Dubová proti odporkyni Sociálnej poisťovni ústredie v Bratislave, Ul. 29. augusta č. 8-10, Bratislava, o výšku invalidného dôchodku, takto r o z h o d o l : Súd rozhodnutie odporkyne číslo XXX XXX XXXX X - I.. zo dňa 18. 05.2016 potvrdzuje. Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX 0 zo dňa 14. septembra 2015 odporkyňa podľa § 70 ods. 1 a § 82 zákona č. 461/2003 Z.z. o sociálnom poistení v znení neskorších predpisov navrhovateľovi od 10. júna 2015 priznala invalidný dôchodok v sume 263,80 eur mesačne. Rozhodnutím číslo XXX XXX XXXX 0 - I. zo dňa 4.5.2016 odporkyňa podľa § 112 zákona č. 461/2003 Z.z. o sociálnom poistení v znení neskorších predpisov zrušila rozhodnutie Sociálnej poisťovne, ústredie, č. XXX XXX XXXX 0 zo dňa 14. septembra 2015 o priznaní invalidného dôchodku, rozhodnutie č. XXX XXX XXXX 0 zo dňa 3. decembra 2015 o zvýšení invalidného dôchodku od 1. januára 2016 a súčasne vyhovela v celom rozsahu opravnému prostriedku navrhovateľa. Rozhodnutím číslo XXX XXX XXXX 0-II. zo dňa 18.5.2016 odporkyňa podľa § 70 ods. 1 a § 82 zákona č. 461/2003 Z. z. o sociálnom poistení v znení neskorších predpisov priznala navrhovateľovi od 10. júna 2015 invalidný dôchodok v sume 271,30 eur mesačne. Nárok na invalidný dôchodok navrhovateľovi vznikol 23. októbra 2014. Invalidný dôchodok podľa § 80 zákona č. 461/2003 Z.z. v znení neskorších predpisov odporkyňa priznala od 10. júna 2015. Podľa § 82 zákona č. 461/2003 Z. z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 283/2015 Z. z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty, navrhovateľovi od 1. januára 2016 zvýšila invalidný dôchodok na sumu 272,30 eur mesačne. Rozhodla tak s odôvodnením, že podľa posudku posudkového lekára sociálneho poistenia Sociálnej poisťovne, ústredie Bratislava zo dňa 19. apríla 2016 navrhovateľ bol uznaný za invalidného, miera poklesu schopnosti vykonávať zárobkovú činnosť u navrhovateľa je 60 %. Navrhovateľ návrhom zo dňa 28.09.2015 žiadal preskúmať rozhodnutie odporkyne. Poukázal na to, že jeho zdravotné ťažkosti trvajú od 27.5.2012. Nesúhlasil so stanovým dátumom vzniku invalidity od 10.06.2015. Vzhľadom na jeho zdravotný stav žiadal o priznanie invalidity tri roky spätne. Krajský súd preskúmal napadnuté rozhodnutie podľa § 250l a nasl. O.s.p., prejednal návrh navrhovateľa a dospel k záveru, že návrh nie je dôvodný. Krajský súd vykonal dokazovanie výsluchom navrhovateľa a odporkyne, posudkom posudkového lekára Sociálnej poisťovne pobočky Bratislava zo dňa 27. júla 2015 a 21. marca 2016, a posudkom posudkového lekára Sociálnej poisťovne ústredie Bratislava zo dňa 19. apríla 2016, oboznámil sa s posudkovým spisom odporkyne a zistil tento skutkový stav. Podľa § 70 ods. 1 zákona č. 461/2003 Z.z. o sociálnom poistení v znení neskorších predpisov poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 cit. zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Hodnotenie miery zhoršenie zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (153 ods. 5 zákona č. 461/2003 Z.z.). Na základe žiadosti navrhovateľa o invalidný dôchodok zdravotný stav a pracovná schopnosť navrhovateľa boli posúdené posudkovým lekárom Sociálnej poisťovne pobočka Bratislava zo dňa 27.7.2015, ktorý uviedol, že navrhovateľ je invalidný podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách je 60 %. Dátum vzniku invalidity určil od 10.06.2015. Súčasne uviedol, že rozhodujúcim zdravotným postihnutím odôvodňujúcim invaliditu je zdravotné postihnutie zaradené do kapitoly XV, oddiel G, položka 41.3, písmeno a. Posudkový lekár Sociálnej poisťovne pobočka Bratislava v posudku zo dňa 21.3.2016 uviedol, že pri pôvodnom posúdení ortopedické vyšetrenia dokumentovali v rokoch 2014 a 2015 artrózu oboch bedrových kĺbov, podľa RTG vyšetrenia na úrovni III. stupňa poškodenia, s rozsahom pohyblivosti ťažkého stupňa vpravo, po operačnej liečbe (50%), z pridružených zdravotných postihnutí bola dokumentovaná esenciálna hypertenzia, cukrovka závislá od inzulínu, s chronickými diabetickými komplikáciami (zvýšenie o 10 %).V rámci konania o opravnom prostriedku bolo akceptované zdravotné postihnutie - cukrovka závislá od inzulínu s chronickými diabetickými komplikáciami vo forme polyneuropatie podľa diabetologického vyšetrenia z 23.10.2014, ale keďže v danom období bol navrhovateľ práceneschopný a bol poberateľom nemocenských dávok, nie je možné vyhovenie posudzovanému pre cukrovku s nervovými komplikáciami, dátum vzniku invalidity je naďalej od 10.6.2015 s mierou poklesu 60 %, po uplynutí podporného obdobia. Invalidita vznikla od 10.6.2015 mimo podporného obdobia na základe diabetologického vyšetrenia, preto nie je možno vyhovieť žiadosti posudzovanej osoby o priznanie invalidity od 27.5.2012 pre absenciu takých odborných lekárskych nálezov, ktoré by v požadovanom období umožňovali určiť mieru poklesu schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Dosiahnutý fyzický vek posudzovaného s prihliadnutím na priebeh, stupeň a formu invalidizujúceho zdravotného postihnutia pri určenej miere poklesu schopnosti vykonávať zárobkovú činnosť, nepodmieňuje potrebu vykonania kontrolnej lekárskej prehliadky v ďalšom období pre invalidizujúce a pridružené zdravotné postihnutia. Navrhovateľ je invalidný podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách je 60 %. Posudkový lekár Sociálnej poisťovne ústredie Bratislava v posudku zo dňa 19. apríla 2016, konštatoval, že určenie rozhodujúceho zdravotného postihnutia a MPSVZČ bolo správne. Cukrovka síce nie je celkom uspokojivo vyrovnaná, ale komplikácie tohto ochorenia (diabetická polyneuropatia a retinopatia) nie sú klinicky významné a neovplyvňujú pracovnú schopnosť žiadateľa. Navyše ochorenie psoriázou nie je dokumentované žiadnym odborným dermatologickým nálezom, taktiež nedoložil žiadne očné vyšetrenie dokumentujúce poškodenie sietnice očí. Najstarším doloženým odborným lekárskym nálezom je diabetologické vyšetrenie zo dňa 23.10.2014, všetky odborné lekárske vyšetrenia sú z neskoršieho obdobia, preto nie je možné určiť dátum vzniku invalidity na skorší dátum. Určil, že rozhodujúcim zdravotným postihnutím u navrhovateľa sú endokrinné choroby, poruchy výživy a premeny látok, cukrovka, ťažko kompenzovateľná, s opakovanými stavmi kolísania hodnôt glykémie a diabetických komplikáciami (chronické komplikácie cukrovky, angiopatia, neuropatia, diabetická noha), (Kapitola IV, položka 1.c), prílohy č. 4 zákona č. 461/2003 Z.z. o sociálnom poistení), kde mieru poklesu schopnosti vykonávať zárobkovú činnosť stanovil na 50 %. Pre iné zdravotné postihnutie zvýšil percentuálnu mieru o 10 %, takže celková miera poklesu schopnosti vykonávať zárobkovú činnosť je 60%. Dátum vzniku invalidity stanovil od 23.10.2014, kedy bolo dokumentované rozhodujúce zdravotné postihnutie odborným nálezom diabetológa. Navrhovateľ je invalidný podľa § 71 ods. 1 zákona č. 461/2003 Z.z. o sociálnom zabezpečení. Navrhovateľ na pojednávaní dňa 15.8.2017 uviedol, že trvá na návrhu v plnom rozsahu a žiada priznať invalidný dôchodok 3 roky spätne. Zástupkyňa odporkyne vzhľadom na zhodné závery posudkov posudkových lekárov žiadala napadnuté rozhodnutie ako vecne správne potvrdiť. Posudkový lekár sociálneho poistenia Sociálnej poisťovne pobočka Bratislava ako aj posudkový lekár sociálneho poistenia Sociálnej poisťovne ústredie Bratislava vo svojich vyššie uvedených posudkoch zohľadnili všetky navrhovateľom uvádzané ťažkosti a vysporiadali sa s lekárskymi nálezmi navrhovateľa a konštatovali, že rozhodujúcim zdravotným postihnutím sú endokrinické choroby, poruchy výživy a premeny látok, cukrovka, ťažko kompenzovaná, s opakovanými stavmi kolísania hodnôt glykémie a diabetickými komplikáciami (chronické komplikácie cukrovky, angiopatia, neuropatia, diabetická noha), (kapitola IV, položka 1.c) prílohy č. 4 zákona č. 461/2003 Z.z. o sociálnom poistení v znení neskorších predpisov), kde mieru poklesu schopnosti vykonávať zárobkovú činnosť stanovili na 50 %. Na ostatné ochorenia bola MPSVZČ zvýšená o ďalších 10 %, teda celková miera poklesu schopnosti vykonávať zárobkovú činnosť je 60 %. K dátumu vzniku invalidity, je potrebné uviesť, že najstarším doloženým odborným lekárskym nálezom je diabetologické vyšetrenie zo dňa 23.10.2014, všetky odborné lekárske vyšetrenia sú z neskoršieho obdobia, a preto nie je možné určiť dátum vzniku invalidity na skorší dátum. Dátum vzniku invalidity bol určený na deň 23.10.2014, kedy bolo dokumentované rozhodujúce zdravotné postihnutie odborným nálezom diabetológa. Invalidný dôchodok bol podľa § 80 zákona č. 461/2003 Z.z. o sociálnom poistení v znení neskorších predpisov navrhovateľovi priznaný až od zastavenia výplaty náhrady príjmu pri dočasnej pracovnej neschopnosti zamestnanca alebo nemocenského priznaného pred vznikom nároku na invalidný dôchodok, t.j. od 10. júna 2015. Žiadosť navrhovateľa o spätné uznanie invalidity 3 roky pred dátumom priznania invalidity z posudkového hľadiska je bezpredmetná, pretože navrhovateľ nezdokladoval žiadne prepúšťacie správy, odborné vyšetrenia, ktoré by potvrdili, že jeho zdravotný stav v uvedenom období bol dlhodobo nepriaznivý a vyžadoval si liečbu. U navrhovateľa vznikla invalidita od 10.6.2015 mimo podporného obdobia na základe diabetologického vyšetrenia, preto nie možné vyhovieť žiadosti navrhovateľa o priznanie invalidity od 27.5.2012 pre absenciu odborných lekárskych nálezov, ktoré by v požadovanom období umožňovali určiť mieru poklesu schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. Krajský súd preto z vyššie uvedených dôvodov napadnuté rozhodnutie číslo 560 XXX XXXX 0- II. zo dňa 18.5.2016 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľ nebol v konaní úspešný, a preto mu súd trovy konania nepriznal a odporkyni trovy konania neprislúchajú. V danom prípade súd postupoval podľa ustanovenia § 492 ods. 1 zákona č. 162/2015 Z.z., podľa ktorého konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Poučenie: : Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./

